PTTEPออกหุ้นกู้จ่ายดอกเบี้ย10ปีแรก5.85%
ปตท.สผ. ออกหุ้นกู้ด้อยสิทธิที่มีลักษณะคล้ายทุนเป็นครั้งแรก ทางเลือกใหม่ของนักลงทุน เพื่อการออมระยะยาว
24 พ.ค. 2555

ปตท.สผ. ออกหุ้นกู้ด้อยสิทธิที่มีลักษณะคล้ายทุนเป็นครั้งแรก ทางเลือกใหม่ของนักลงทุน เพื่อการออมระยะยาว
นางสาวเพ็ญจันทร์ จริเกษม รองกรรมการผู้จัดการใหญ่ กลุ่มงานการเงินและบัญชี ปตท.สผ. เปิดเผยว่า “ปตท.สผ. เป็นบริษัทแรกที่ไม่ใช่สถาบันการเงินที่สามารถออกหุ้นกู้ด้อยสิทธิที่มีลักษณะคล้ายทุน เพื่อเป็นทางเลือกใหม่ให้กับนักลงทุนในการออมระยะยาว” โดยหุ้นกู้ดังกล่าวเป็นหุ้นกู้ชนิดระบุชื่อผู้ถือ ประเภทด้อยสิทธิที่มีลักษณะคล้ายทุน ชำระคืนเงินต้นเพียงครั้งเดียว ไถ่ถอนเมื่อเลิกกิจการ ไม่มีประกัน ไม่มีการแปลงสภาพ มีผู้แทนผู้ถือหุ้นกู้ และผู้ออกหุ้นกู้  มีสิทธิไถ่ถอนหุ้นกู้ก่อนครบกำหนด ตามดุลพินิจของ ปตท. สผ. ณ วันครบรอบ 10 ปี  นับแต่วันที่ออกหุ้นกู้ หรือ ณ วันชำระดอกเบี้ยใดๆ หลังจากวันครบรอบ 10 ปีนับแต่วันออกหุ้นกู้ ทั้งนี้ บริษัทจะเปิดให้จองซื้อและชำระเงินตั้งแต่วันที่ 11-14 มิถุนายน 2555
สำหรับหุ้นกู้ด้อยสิทธิที่มีลักษณะคล้ายทุนที่จำหน่ายครั้งแรกนี้ บริษัทเสนอขายหน่วยละ 1,000 บาท จองซื้อขั้นต่ำ 100,000 บาท และมูลค่าการเสนอขายรวมไม่เกิน 5,000 ล้านบาท โดยบริษัทมีอันดับความน่าเชื่อถือที่ AAA ซึ่งเป็นอันดับเครดิตความน่าเชื่อถือสูงสุด และมีอันดับความน่าเชื่อถือของหุ้นกู้ที่ AA โดยบริษัท ทริสเรทติ้ง จำกัด โดยมีอัตราดอกเบี้ยคงที่ในปีที่ 1 ถึงปีที่ 10 อยู่ที่ 5.85% ต่อปี  ปีที่ 11 ถึงปีที่ 30 อยู่ที่ 6.10% ต่อปี  ปีที่ 31 ถึงปีที่ 60 อยู่ที่ 6.85% ต่อปี และตั้งแต่ปีที่ 61 เป็นต้นไป อยู่ที่ 7.85% ต่อปี โดยบริษัทจะนำเงินที่ได้จากการออกหุ้นกู้ดังกล่าวเพื่อใช้เป็นเงินทุนหมุนเวียนในการดำเนินธุรกิจของบริษัท
อนึ่ง ปตท. สผ. เป็นรัฐวิสาหกิจของไทยและเป็นบริษัทสำรวจและผลิตปิโตรเลียมชั้นนำของภูมิภาคเอเชียตะวันออกเฉียงใต้ ที่มุ่งมั่นสร้างมูลค่าเพิ่มและเติบโตอย่างยั่งยืนและมีมาตรฐานในการดำเนินงานที่เป็นเลิศ ลงทุนในแผนยุทธศาสตร์ และคล่องตัวในการเปลี่ยนแปลง โดยบริษัทได้มุ่งมั่นในการผลิตน้ำมันและก๊าซธรรมชาติที่มีคุณภาพและปลอดภัย ในราคาที่แข่งขันได้ ควบคู่ไปกับการรับผิดชอบต่อสังคมและอนุรักษ์สิ่งแวดล้อม โดยยึดมั่นหลักการกำกับดูแลกิจการที่ดีในการบริหารธุรกิจและการเงิน การลงทุนในหุ้นกู้ของ ปตท. สผ. จึงเป็นทางเลือกที่น่าสนใจ มีทั้งความมั่นคงและได้ผลตอบแทนสูง